“พาณิชย์” เผยส่งออก ต.ค. หดตัว 4.4% ครั้งแรกรอบ 19 เดือน
“พาณิชย์” เผยส่งออกเดือน ต.ค. หดตัว 4.4% ครั้งแรกรอบ 19 เดือน เซ่นเศรษฐกิจชะลอ-โควิดจีนกดดัน ฟาก 10 เดือน ขยายตัว 9.1% แตะ 243,138 ล้านดอลลาร์
 
“พาณิชย์” เผยส่งออกเดือน ต.ค. หดตัว 4.4% ครั้งแรกในรอบ 19 เดือน เซ่นเศรษฐกิจชะลอ-โควิดจีนกดดัน
28 พ.ย. 2565

นายจุรินทร์ ลักษณวิศิษฎ์ รองนายกรัฐมนตรี และรมว.พาณิชย์ เปิดเผยว่า การส่งออกของไทยในเดือนต.ค.65 มีมูลค่า 21,772 ล้านดอลลาร์ หดตัว -4.4% ส่วนการนำเข้า มีมูลค่า 22,368 ล้านดอลลาร์ หดตัว -2.1% ส่งผลให้ขาดดุลการค้า 596 ล้านดอลลาร์
ขณะที่การส่งออกของไทยในช่วง 10 เดือนแรกปีนี้ (ม.ค.-ต.ค.) มีมูลค่า 243,138 ล้านดอลลาร์ ขยายตัว 9.1% การนำเข้ามีมูลค่า 258,719 ล้านดอลลาร์ ขยายตัว 18.3% ส่งผลให้ขาดดุลการค้า 15,581 ล้านดอลลาร์ 
ทั้งนี้ การส่งออกในเดือน ต.ค.65 พลิกมาติดลบครั้งแรกในรอบ 19 เดือน นับตังแต่เดือน ก.พ.64 ที่การส่งออกติดลบ -4.1% จากเดือนเดียวกันของปีก่อนหน้า 
รองนายกรัฐมนตรี และรมว.พาณิชย์ ยอมรับว่า ปัจจัยสำคัญที่เป็นตัวกดดันการส่งออกของไทยในช่วงที่เหลือของปีนี้ และในปี 66 คือ ปัญหาการชะลอตัวของเศรษฐกิจโลก มาตรการ Zero Covid ของจีนที่ยังไม่มีแนวโน้มจะเปลี่ยนแปลง รวมถึงดัชนีภาคการผลิต (PMI) ของประเทศคู่ค้าสำคัญลดลงต่อเนื่อง
อย่างไรก็ดี ยังมั่นใจว่าการส่งออกของไทยในปีนี้ จะขยายตัวได้เกินเป้าหมายที่ตั้งไว้ 4% อย่างแน่นอน
“การชะลอตัวของเศรษฐกิจโลก จะเป็นแรงเสียดทานต่อการส่งออกในช่วงที่เหลือของปีนี้ และในปี 66 รวมทั้งมาตรการ Zero Covid ของจีนที่ยังไม่มีแนวโน้มจะเปลี่ยนแปลง ตลอดจนดัชนี PMI ของประเทศคู่ค้าสำคัญของไทย ที่ลดลงต่อเนื่อง แต่เป้าหมายการส่งออกทั้งปีที่ 4% เชื่อว่าจะทำได้เกินกว่าเป้าเกือบเท่าตัว” นายจุรินทร์ ระบุ